
Vidimo se u septembru! 



Drugarice i drugovi, ovim brojem 
završavamo prvu sezonu nove serije Di- 
rektne akcije , a sa štampanjem nedeljnika 
nastavljamo prvog četvrtka u septembru. 
Smatramo da su ova dvadeset i četiri broja 
našeg lista, koji predstavljaju prvi ovakav 
pokušaj revolucionarne izdavačke delatnosti 
na našim prostorima, dobra osnova za dalji 
propagandni rad, i da će iskustvo koje smo 
stekli redovnim zajedničkim radom na jed- 
nom ovakvom projektu omogućiti da naše 
delovanje u budućnosti postane kvalitetnije 
i još bolje pomogne borbu za slobodu, zbog 
koje i postoji. 

Situacija u kojoj se kao društvo nalazimo 
je katastrofalna. Gazde i političari su nas 
besomučnom pljačkom doveli na ivicu pro- 
pasti, i jasno je da neće stati sa otimačinom 
dok se ne organizujemo i kažemo im da 
dalje neće moći. Radnici i radnice širom 
Srbije, ali i Balkana i čitavog sveta, shvataju 
da se ubrzano sužava izbor koji se nalazi 
pred čovečanstvom, i da je ona stara dilema 
- socijalizam ili varvastvo - aktuelnija 
nego ikada. Štrajkovi i protesti koji dolaze, 
masovne demonstracije narodnog gneva, 
biće nešto što će dominirati našom bližom 
budućnošću, i uloga našeg lista je da takve 
pokrete ojača, da blagovremeno informiše 
radništvo o daljim tokovima klasne borbe 
i napajajući se na znanju i delovanju masa 
zacrta put borbenog radničkog pokreta. 

Zato su nam posebno značile reakcije 
ljudi na koje smo nailazili prilikom uličnih 
distribuiranja našeg biltena. Najiskrenije i 
najlucidnije kritike naših članaka, ali i naj- 
zanimljivije teme za razmišljanje i pisanje 
novih tekstova dobijali smo upravo u tim 
kratkim razgovorima s ljudima koji rano 
izjutra, vođeni ekonomskom prinudom, 
odlaze u zagušljiva i mračna grotla kapi- 
talističkog izrabljivanja. Nakon nekoliko ne- 
delja, neki od njih su nas već prepoznavali 
na ulici, prilazili nam i tražili primerak, i 
još „nekoliko pride“, da mogu da ponesu na 
posao i podele kolegama. Dobro pamtimo 
čoveka koji radi u pošti, ženu koja, iako teško 
bolesna, preživljava radeći na uličnoj tezgi, 
bageristu koji radi u jednoj građevinskoj 
firmi i vozača koji je trubio sirenom tražeći 


da mu ubacimo broj u kabinu ili izlazio iz 
autobusa da lično uzme svoj primerak. 
Živopisne psovke na račun države, vlasti 
i političara, koje bi, pred nama, spontano 
krenule čim bi otvorili novi broj, razumeli 
smo kao najbolju ocenu našeg rada i znak 
posebne bliskosti i poverenja. 

U početku distribuirana samo u Beogradu, 
Direktna akcija je veoma brzo dobila stalne 
punktove širom Srbije, pa se tako danas mo- 
že nabaviti i u Novom Sadu, Nišu, Užicu, 
Kragujevcu, Sremskoj Mitrovici i Zaječaru, a 
od naredne sezone mogu se očekivati i dru- 
ge distributivne tačke. Toga ne bi bilo bez 
podrške drugova i drugarica širom Srbije 
koji čine našu distributivnu mrežu. 

Kao i u slučaju naše organizacije - Anar- 
hosindikalističke inicijative - i naš list, i na- 
ši distributeri doniraju svoj rad, odbijajući 
da postanu profesionalni revolucionari. 
Ovim putem želimo da se zahvalimo svim 
našim čitaocima i pretplatnicima, kao i 
drugaricama i drugovima koji su svojim 
pismima, komentarima, donacijama i pri- 
lozima pomogli rad Direktne akcije. Ovo je 
prilika i da još jednom uputimo poziv svim 


zainteresovanima da nas kontaktiraju i jave 
nam svoje ideje i predloge za unapređivanje 
sadržaja lista. 

Da li ste 
znali O 

...da je 2010. godine svet na 
oružje i razaranje potrošio 
1.618 milijardi dolara, što 
je dovoljno da se nahrani 8 
milijardi gladnih tokom čitave 
godine? 

v_ J 


Direktna akcija se finansira vašim 
donacijama. Svakome ko pomogne sa 
više od 500 dinara slaćemo DA na 
kućnu adresu u narednih šest meseci. 


“0TKAK0 ČITAM NOVINE, SVE NEPRAVDE KOJE SAM ČITAO U NAŠIM NOVINAMA, SVE SE TO U MENI SKUPLJALO I T0 JE NA VIDOVDAN REVOLTIRALO.” (N. Čabrinović) 















AKTUEINO 



Država prepušta policiju bogatašima 

Vladajuće elite, zaplašene jačanjem antikapitalističkog raspoloženja, žele da 
stave represivne aparate pod svoju apsolutnu kontrolu. 


Ovih dana strani i domaći mediji 
su objavili vest da je u Velikoj 
Britaniji započela privatizacija po- 
licije. Poznata britanska firma za 
fizičko obezbeđivanje i za tehničke 
sisteme zaštite ,,G4S U , inače aktivna 
i u Srbiji, počela je da pregovara sa 
policijom oko preuzimanja nekoliko 
njenih bitnih delatnosti, od oblasti 
istrage o zločinima, preko transporta 
osumnjičenih, pa sve do preuzimanja 
obaveštajnih službi. Dejvid Tejlor- 
Smit, direktor G4S-a, izjavio je da je 
sporazum o privatizaciji potpisan u 
pokrajinama Vest Midlens i Sarej, i da 
je već 575 policajaca prešlo u službu 
fir-me G4S. Privatizacija policije znači 
da će ona ubuduće stajati na raspo- 
laganju i pod apsolutnom kontrolom 
privatnih kompanija. 

Da bismo razumeli kakav interes 
privatne kompanije imaju od 
privatizacije policije, moramo da 
pođemo od činjenice da je krupni 
kapital svoje interese oduvek štitio 
represivnim i ideološkim državnim 
aparatima. Policija služi da bi prime- 
nom sile očuvala postojeći eko- 
nomski poredak i štitila vladajuću 
klasu od narodne pobune. U periodu 
kada izrabljivanje radnika postaje sve 
brutalnije i kada klasni odnosi postaju 
sve zaoštreniji, krupni kapital se oseća 
posebno ugroženim. Stoga aktuelna 
tendencija privatizovanja policije 


pokazuje da vladajuće elite, za- 
plašene jačanjem antikapitalističkog 
raspoloženja, žele da stave represivne 
aparate pod svoju apsolutnu kontro- 
lu. Privatizacijom policije razbija se 
poslednja iluzija o državi kao „servi- 
su građana a i „zaštitniku javnosti a . 
Masama postaje jasno da policija ne 
postoji radi „očuvanja mira a . Опа 
je od svog nastajanja bila samo - 
instrument vladajuće klase. 

Britanska vladajuća klasa ima posebne 
razloge da bude u strahu budući da su, 
usled ekonomske krize, u poslednjih 
nekoliko godina u ovoj zemlji sve češ- 
ća otpuštanja, smanjenja plata, da su 
školarine na univerzitetima značajno 
povećane i da je broj siromašnih i 
nezaposlenih sve veći. Dovoljan je 
samo jedan okidač koji će izazvati ve- 
like socijalne sukobe. Paradoksalno, 
taj okidač su prošle godine povukli 
upravo oni koji su zaduženi da štite 
vladajući poredak. Tada je policija ubi- 
la dvadesetdevetogodišnjeg taksistu 
u severnom delu Londona, nakon 
čega su izbili žestoki socijalni nemi- 
ri, koji su se proširili na celu zemlju. 
Brutalno ubistvo bilo je samo povod 
da eskalira ogromno nezadovoljstvo 
koje se taloži duže vreme zbog bede 
koja uzima maha. Mladi ljudi razbijali 
su prodavnice i uzimali hranu i odeću 
iz njih, dok je veliki broj policajaca 
na ulicama gradova širom Engleske 


pokušavao da uguši nemire. Ne 
treba zaboraviti i velike studentske 
proteste širom te zemlje, koji su izbi- 
li krajem 2010. godine, nakon što su 
školarine na fakultetima drastično 
povećane. Takođe, prošlogodišnji 
generalni štrajk u Britaniji bio je 
najmasovniji štrajk u poslednjih tri- 
deset godina u toj zemlji, kada je oko 
dva miliona zaposlenih u javnom 
sektoru obustavilo rad zbog reforme 
penzionog sistema i mera štednje. 
Privatizacija policije mogla bi da se 
iz zemalja centra kapitalizma prene- 
se i na druge zemlje, naročito na one 
u kojima je ekonomska kriza još 
izraženija, antikapitalistički pokreti 
sve masovniji, a vladajuće klase u sve 
većoj agoniji. Bezbednosnim služ- 
bama su svakako interesantne ze- 
mlje poput Italije, Grčke i Španije, što 
potvrđuje i izveštaj Evropske policije 
(Evropol) u kojem se najavljuje 
ozbiljna akcija protiv antikapitalista 
u Grčkoj posle izbora. 

Privatna policija ne samo u Velikoj 
Britaniji nego i svuda u svetu si- 
gurno neće prezati da se još žešće 
obračunava sa svima onima koji 
predstavljaju opasnost po postojeći 
poredak, jer je odavno poznato 
da vladajuća klasa, kada vidi da 
joj moć klizi iz ruku, pribegava 
i najbrutalnijoj sili ne bi li se 
održala. 


Ustaše, četnici, zajedno ste bežali! 

Sa protesta protiv rehabilitacije Dragoljuba Mihailovića 


Režimski mediji su prošle nedelje 
izveštavali o „nesvakidašnjem 
događaju a koji se desio 22. juna is- 
pred zgrade Višeg suda u Timočkoj 
ulici u Beogradu, gde vladajuća kas- 
ta pokušava da rehabilituje ratnog 
zločinca Dragoljuba Mihailovića. 
Jedino što je tačno navedeno u gra- 
đanskim vestima je da su se u petak 
ujutru u 10 časova, u „popriličnoj 
gužvi a , prisutni podelili u tri bloka: 
Borbeni antifašisti (ili, po medijima 
„pripadnici partizanskog pokreta a ), 
pripadnici Unije moharhista Srbije , 
uz nekoliko članova „Obraza“ 
(„pripadnici četničkog pokreta a ), 
као i Žene u crnom , dobro poznata 


,,nevladina a organizacija, plaćena 
NATO parama. 

Borbeni antifašisti osetno su utiša- 
li četničku bratiju, koja je, zaštićena 
policijskom pratnjom, došla da 
provocira antifašistički protest. Uz 
pevanje ,,Internacionale a jedan od 
najčešćih povika bio je: „Ustaše, če- 
tnici, zajedno ste bežali! a (što se od- 
nosi па zajedničku akciju nemačkih 
nacista, ustaša, četnika i ljotićevaca u 
pokušaju da nakon sloma u Drugom 
svetskom ratu izbegnu narodni sud 
i pobegnu preko Austrije). Četnici 
i policija su sve vreme otvoreno 
sarađivali, nastavljajući tako kola- 
boraciju iz sudnice ispred koje se 


protestvovalo. Policija je tokom 
protesta više puta pokušavala da 
privede antifašističke aktiviste, da bi 
na kraju zapretila da će pohapsiti sve 
okupljene antifašiste ukoliko se ne 
raziđu. 

Pored hrabrog držanja pred palica- 
ma nove kvislinške države i ometanja 
sudskog procesa glasnim pevanjem i 
skandiranjem, antifašisti su pročitali 
i dokumente sa suđenja Dragoljubu 
Mihailoviću, kao i njegova pisma i 
naredbe, koji jasno ukazuju na njego- 
ve zločinačke aktivnosti. 

Žene u crnom su stajale sa strane, sa 
transparentima koji sadrže udvoričke 
i ljubavne poruke novim kvislinzi- 
ma Nikoliću i Tadiću, grozeći se „па- 
silnika cc antifašista, koji su, možete 
misliti, uzvikivali nasilne parole 
protiv fašista! 


ex-Idolmladih 


ZAGREBIDUBLJE 

Saraievski atentat i anarhizam 



Budući da ovaj broj Direktne akcije izlazi 
iz štampe 28. juna - na Vidovdan - datum 
koji se u Srbiji obeležava kao praznik i ve- 
oma često koristi u propagandi zločinačke 
nacionalističke politike, odlučili smo da 
tom prigodom, koliko je to moguće na 
ovako malom prostoru, osvetlimo manje 
poznate čijnenice o učesnicima događaja 
koji se desio na Vidovdan 1914. godine u 
Sarajevu. Želimo da pokažemo da ne samo 
što su učesnici atentata na austrougarskog 
prestolonaslednika Franca Ferdinanda bili 
upoznati sa anarhističkim idejama, već su 
ne-ki od njih bili i aktivisti anarhističkog 
radničkog pokreta i aktivni saradnici 
anarhističkih listova, braneći progresivne, 
kosmopolitske i revolucionarne ideje. 
Najbolji primer za to je Nedeljko Ča- 
brinović, čija je bomba promašila Franca 
Ferdinanda, i koji je pored Principa bio 
glavni inicijator atentata. U ovom broju 
DA donosimo delove njegovog svedočenja 
koji nedvosmisleno govore o kakvom se čo- 
veku radilo. Kao maloletnik, Čabrinović je 
osuđen na 20 godina strogog zatvora. Umro 
je u zatvoru u Terezinu u Češkoj krajem 
januara 1916. godine. 

Saslušanje Nedeljka Čabrinovića 
I2.l0.l9l4.godine 

Pr - PredsedniksudskogSenata Alojz (Luiđi) 
Kurinaldi; NČ - Nedeljko Čabrinović. 

(...) 

Pr: Kada je to bilo?; NČ: Prije godinu i po. 
U toj štampariji u Srbiji izlazio je anarhisti- 
čki list „Komuna”; Pr: U kojem je to gradu 
bilo?; NČ: U Beogradu. Ja sam slagao taj 
list i tamo su dolazili saradnici i s nama 
debatirali. Ja sam bio radnik socijalista i 
pobijao njihove teorije koliko sam mogao. 
Jednog dana nijesam se mogao više opirati 
jer sam osjećao iste anarhističke ideje ko- 
je i oni. Oni su meni davali svoje novine i 


knjige i pozvali me da dolazim na njihova 
predavanja koja su se održavala svaku ve- 
čer, počinjala obično između 8 i 9 sati, a 
trajala su do 1-2 sata a katkad i do 3 poslije 
ponoći. Kad sam se razbolio, pošao sam 
u Sarajevo. Oni su mi dali dosta knjiga, 
brošura i novina. Jedan od najistaknutijih 
predstavnika anarhista na Balkanu je Kr- 
sta Cicvarić koji je izdavao „Novo vrije- 
me” koje se štampalo u istoj tiskari u kojoj 
i „Komuna”. Ja sam se s njim upoznao, a on 
mi je dao gomilu knjiga, sva svoja djela. Ja 
sam te knjige donio u Sarajevo. Nekoliko 
knjiga našla mi je majka i zapalila ih, a osta- 
lo sam čitao i davao najintimnijim prijate- 
ljma da čitaju. Bio sam i član mladenačke 
organizacije kojoj sam neko vrijeme bio 
predsjednikom. 

(...) 

NČ: U Sarajevu kad sam se razbolio, najpri- 
je sam otišao kući i nijesam radio 2 mjeseca. 
Pošto sam se oporavio, stupio sam u štam- 
pariju Narod. Tu sam bio do tipografskog 
štrajka 1912, a onda sam istupio. Moj otac ni- 
je bio s time zadovoljan i otjerao me od kuće. 
Ja sam na to otišao Stevi Obiliću. On je bio 
istih nazora, kojih i ja. Nas dva dijelili smo 
taktiku tipografa na dva pravca. Mi smo se 
držali anarhističkog pravca. Ja sam bio njegov 
pomagač u svim poslovima, zadržavao radni- 
ke i dočekivao one koji su dolazili iz Srbije. 
Međutim, zbog toga bilo je lažnih tužbi, kako 
su sami dostavljači priznali, te me sud osudio 
na 5 godina progonstva. 

(...) 

NČ: U kavani „Žirovni vijenac” i „Zlatna 
moruna” razgovarao sam se revolucionarno 
s ljudima, s kojima sam se ondje sastao; Pr: 
Vi ste se sastajali s đacima i tipografima? 
NČ: Najvi-še je bilo komita (pripadnika 
dobrovoljačkih jedinica u vreme Balkanskih 
ratova - prim. DA); Pr: Šta se tu govorilo?; 
NČ: Polemiziralo se; Pr: Jeste li govorili 
o socijalizmu, anarhizmu i politici?; NČ: 
O politici; Pr: O kojoj politici?; NČ: O 
politici Austrije. Mi smo posmatrali sa svog 
stanovišta; Pr: Kakvo je Vaše stanovište?; 
NČ: Moje je stanovište anarhističko; Pr: 
Jeste li bili kada nacionalista?; NČ: Jesam, 
ali su ostale ove anarhističke ideje. 

(...) 

Pr: Vi ste bili pristaša ideje da Srbija navijesti 
rat i oduzme Austriji Bosnu i Hercegovinu? 
NČ: Ja bih volio, da ne bude rata ako je 
moguće, jer ja sam kozmopolit i ne želim 
prolijevanje krvi. 

(...) 

(Preuzeto iz: Vojislav Bogićević, Sarajevski 
atentat - Stenogram Glavne rasprave protiv 
Gavrila Principa i drugova , Sarajevo, 1954) 


Fidel Kastro 

0n memorianil 

Najmanje deset zgrada u centru Beo- 
grada zapaljeno je tokom masovnih pro- 
testa gnevnih građana koji su izgubili 
strpljenje iščekujući formiranje vlade. U 
neredima je povređeno 54 osoba, od če- 
ga 55 i po policajaca. Predsednik Tomi- 
slav Nikolić apelovao je na mir i osudio 
nasilje. On je istakao da takvom nasilju i 
vandalizmu nema mesta u demokratiji i 
da ono neće biti tolerisano. 

Jedna osamnaestospratnica je sasvim 
zahvaćena vatrom dok vatrogasci poku- 
šavaju da je ugase. Među zapaljenim 
zgradama su i jedna narodna kuhinja, 
azil za beskućnike, imigrante i pse, bi- 
oskop, diskont pića, seknd hend i hesn 
heš šop - saopštila je vatrogasna služba. 
Za sada nema informacija o tome da li se 
u tom trenutku Mlađan Dinkić nalazio 
u svim tim zapaljenim zgradama. 

Ivica Dačić upozorio da bi odbaciva- 
nje cenkanja oko formiranja vlade 
značilo da bi Srbija morala da podnese 
„nezamislivo teže” žrtve. Umro Čedo- 
mir Jovanović. Ode čovek. 

Boris Tadić povredio surlu, njonja mu 
ko krofna. „Ako neko od vas u idućih 
mesec ili dva vidi negde Borisa Tadića, 
recite mu da je i Vladan Batić pred smrt 
imao problema sa njuškom”, izjavio 
Slobodan Kušić na plaži u Kušadasiju. 
Gotovo istovremeno, stotinak specijala- 
ca formiralo je kordone kako bi sprečili 
demonstrante da izvrše juriš na zgradu 
parlamenta. Tom prigodom, povređeno 
je nekoliko demonstranata i policajaca 
i jedan kandelabar, a privedeno je i 
više učesnika protesta i jedan Milenko, 
saopštile su vlasti. 

Sukobi su izbili nakon što je više od 
505.000 demonstranata marširalo pre- 
ma parlamentu kako bi izrazili protest 
protiv tog odugovlačenja oko formira- 
nja vlade. Veliki broj demonstranata i 
dalje je na Adi Ciganliji, Štrandu i na 
otvorenim bazenima ispred Skupštine 
Srbije. 

I tako, sretan raspust, prijatan odmor, 
bon vojaž, lepo se provedite! Fidel Kas- 
tro čovek s Kube, moj ti kurac četkica za 
zube... 


^Dinektnu akciju možete nabaviti na sledeđm mestima^ 

BEOGRAD: Kulturni centri REX i CZKD; 
Knjižare BARABA, PLATO i BEOPOLIS; 

Kafići BROD, BRAT FIDEL i BRAT ČE. 
KRAGUJEVAC: Kafane MAGMAi MARKO. 
SREMSKA MITROVICA: Knjižara BUKBAR. 
UŽICE: Kafić KUĆAČAJA. NIŠ: Udruženje 
ŽENSKI PROSTOR. ZAJEČAR: Omladinski 
centarZAJEČAR. NOVI SAD: Knjižare 
^NUBLU i MALA VELIKA KNJIGA. _ 











U Bangladešu је u toku štrajkpreko pola mi- 
liona tekstilnih radnika u oblasti Ašulija, 
usled koga je zatvoreno 350 tekstilnih fa- 
brika. Glavni troškovi života za ovdašnje 
tekstilne radnike su hrana i stanarina, a 
pošto godišnja inflacija premašuje 10%, 
radnici traže povećanje plata do 50% i 
ograničenje visine stanarine. 

Veliki talas štrajkova počeo je 10. juna kada su 
radnici jedne tekstile fabrike blokirali autoput 
zapaljenim automobilskim gumama, da bi im 
se narednog dana u blokadi pridružilo više 
hiljada radnika iz drugih fabrika. Na kraju su 
radnici kamenovali zgrade nekoliko pogona 
za proizvodnju tekstila, a tek je intervencija 
specijalne policije uspela da odblokira put, 
ostavivši iza sebe preko 30 povređenih rad- 
nika. 12. juna preko pola od 350 fabrika nije 
radilo. Radnici su se na ulicama kamenicama 
suprotstavili policijskom suzavcu i gumenim 
mecima. Tog dana napadnuto je 10 fabrika, a 
90 radnika je povređeno. 

Plate u tekstilnoj industriji su toliko niske 


da radnici ne mogu da pokriju troškove 
hrane i stanovanja, tako da većina tekstilaca 
svakodnevno gladuje uprkos tome što rade 
po ceo dan. U proseku tekstilni radnici 
zarađuju između 36$ i 61$ mesečno. 

Nakon što je vlast bezuspešno pokušala silom 
da uguši štrajkove, radnicima su ponuđena 
povećanja plata i ograničenje cena stanarine, 
međutim pošto nisu ponuđena momentalna 
poboljšanja uslova života i rada, neredi ne 
samo što su nastavljeni nego su i dodatno 
intenzivirani. Gazde su na to odgovorile 
privremenim zatvaranjem svih 350 fabrika 
očekujući da će se radnici smiriti kada 
ostanu bez novca. Međutim, čini se da će 
gazde ipak morati prve da popuste imajući 
u vidu da su dosadašnji gubici već premašili 
80 miliona dolara, i da svakim danom gazde 
izgube dodatnih 10 miliona dolara. 

Štrajk u američkoj nuklearnoj elektrani 

Korporacija Enterdži (Entergy) iz Ma- 
sačusetsa pre dve i po nedelje nije do- 


zvolila radnicima koji rade u jutarnjoj 
smeni da uđu u nuklearnu elektranu na- 
domak Bostona. Kompanija je primenila 
ovaj oblik pritiska pokušavajući da natera 
radnike da prihvate novi nepovoljni ugovor 
i istovremeno pokrenula medijsku hajku 
tvrdeći da je sindikat radnika nuklearne 
elektrane ugrozio okolno stanovništvo 
svojom odlukom da „bojkotuje rad i 
napuštanjem posla bez ikakve prethodne 
najave t£ . U elektrani trenutno rade 
nedovoljno kvalifikovani štrajkbreheri i 
kompanija dnevno gubi oko milion dolara. 
Sindikalisti koji imaju potrebnu stručnost 
i veliko iskustvo u radu na ovoj četrde- 
set godina staroj nukleranoj elektrani ne 
mogu da se vrate na posao zato što su pre 
par dana sa 137 glasova, protiv 89, pono- 
vo odbili ponudu menadžmenta. U me- 
đuvremenu njihova sindikalna centrala 
nije pokrenula nikakve akcije solidarnosti, 
uprkos velikoj podršci javnosti radnici- 
ma u štrajku. 


Centar za liherterske studije predstavlja: 

Fransisko Ferer: 
Moderna škola, poreklo i ideali 


Kapitalno delo anarhističkog prosvetitelja Fran- 
siska Ferera. Obrazovanje nije dostojno svog 
imena ukoliko nije oslobođeno svih vrsta dog- 
matizma, ukoliko se samom detetu ne prepusti da 
razvije svoje veštine ili ukoliko škola nije spremna 
da podrži manifestacije tih veština. 



FRANSISKO FERER 


MODERNA 

ŠKOLA 

- poreklo i ideali - 

Publikacije CLS-a možeš naći u svim boljim 
knjižarama ili naručiti direktno od nas: 

e-mail: cls@inicijativa.org 
web: www.inicijativa.org/tiki/cls 



Denketove šifrovane riječi 


1. pevač anbjelog dugmeta, nije ni anbebek ni analen; 2. prezime 
čuvenog advokata tomantropa; 3. urologov protivnik; 4. žentuluk 
suprotnog pola; 5. suprotan je od prodajdona; 6. vodadoks u 
gasovitom stanju; 7. vrsta papagajrata; 8. odrasli kučetir; 

9. podzemni svet, džipakao; 10. slična je džemuzi; 11. ako je u 
košarci košgota, u fudbalu je; 12. sličan je učenikonu. 

Rešenja iz prošlog broja: 

1. Nemačka; 2. Homolje; 3. pomija; 4. mileram; 5. republika; 6. Višegrad; 7. nebuloza; 8. politika; 9. muštuluk; 
10. okupator; 11. komunista; 12. kultura. 


Sindikalna konfederacija Anarhosindikalistička inicijativa (ASI) je propa- 
gandno-borbena anarhistička revolucionarna sindikalna organizacija, koja se 
bori za društvo bazirano na individualnoj i kolektivnoj slobodi, ravnopravnosti 
i solidarnosti, lišeno svih oblika represije, hijerarhije i vlasti čoveka nad 
čovekom. 

ASI je Sekcija Međunarodnog udruženja radnika i radnica (MUR-AIT-IWA) 

Direktna akcija nastavlja tradiciju časopisa Hleb i sloboda, čiji je prvi 
broj štampan 1905. u Beogradu 

Uredništvo: Kosta Ristić, RatiborTrivunac, Tadej Kurepa, Milan Lukić, 
Slobodan Stamenčić i Aleksandar Belčević (odgovorni urednik) 

Priloge i pisma slati na kontakt adresu. 

Kontakt: CLS (DA), Poštanski pretinac 6, 

11077 Beograd, Srbija 
tel. 063/9382-382 
e-mail: da@inicijativa.org 
web: www.inicijativa.org 
Rukopisi ne gore. 

Tiraž: 1000 




































































































